**Metodologia per treballar l’expressió escrita**

Cal que el treball de reflexió sobre l’expressió escrita en els equips de professorat s’orienti a determinar les metodologies emprades a les diferents matèries a l’hora de treballar-la i avaluar-la. L’instrument que es presenta està dissenyat en aquest sentit.

Un cop més, pretenem que el professorat arribi a posar en comú una metodologia d’aula que millori les competències dels alumnes. Es pot començar donant una resposta individual a les graelles i, posteriorment, parlar-ho en grup i prendre decisions conjuntes d’actuació i millora.

Marqueu amb una X el requadre que correspongui:

1 (mai / no); 2 (a vegades); 3 (molt sovint); 4 (sempre / sí).

|  |  |  |  |  |  |
| --- | --- | --- | --- | --- | --- |
|  | ***COM TREBALLEM L’EXPRESSIÓ ESCRITA*** | 1 | 2 | 3 | 4 |
|  | **Funcionalitat i varietat textual** |  |  |  |  |
| 1 | *Proposem escriure sobre temes actuals, atractius, útils, variats.* |  |  |  |  |
| 2 | *Procurem donar sentit i utilitat als treballs d’expressió escrita.* |  |  |  |  |
| 3 | *Suggerim escriure sobre temes relacionats amb les matèries d’estudi.* |  |  |  |  |
| 4 | *Treballem diferents tipologies de text (descripció, narració, explicació, interpretació, argumentació).* |  |  |  |  |
|  | **Estratègies per produir textos escrits** |  |  |  |  |
|  | **Abans que l’alumne es posi a escriure:** |  |  |  |  |
| 5 | *Fem activitats de contextualització (anàlisi de la situació comunicativa, exposició d’objectius, selecció de la informació pertinent, ordenació de la informació).* |  |  |  |  |
| 6 | *Fem activitats de textualització (tria del registre lingüístic apropiat, adequació del vocabulari, coherència lògica, cohesió).* |  |  |  |  |
| 7 | *Recordem l’estructura formal i les convencions del tipus de text que volem treballar.* |  |  |  |  |
| 8 | *Establim quina és la idea principal que ha de vertebrar un text i anotem les idees secundàries que haurien d’aparèixer.* |  |  |  |  |
| 9 | *Demanem una planificació d’allò que es vol escriure i, si cal, fem una esquematització del text a la pissarra.* |  |  |  |  |
| 10 | *Demanem dels alumnes una explicació oral d’allò que volen expressar, com pensen fer-ho, quins aspectes tindran en compte...* |  |  |  |  |
|  | **Mentre que l’alumne està escrivint:** |  |  |  |  |
| 11 | *Animem que els alumnes s’ajudin entre ells i puguin interaccionar amb el professor o els seus companys.* |  |  |  |  |
| 12 | *Recordem els aspectes lingüístics que cal tenir present a l’hora d’escriure textos (estructura, connectors, lèxic,…)* |  |  |  |  |
| 13 | *Repassem coneixements sobre normes d’ortografia, puntuació, morfologia i sintaxi.* |  |  |  |  |
| 14 | *Fomentem l’ús del diccionari i altres fonts d’informació i contrast.* |  |  |  |  |
| 15 | *Recordem als alumnes que han de rellegir els fragments escrits per comprovar que s’ajusten a allò que volen expressar d’acord amb la tipologia de text (valorant adequació, coherència, cohesió i correcció lingüística).* |  |  |  |  |
|  | **Després que l’alumne ha acabat d’escriure:** |  |  |  |  |
| 16 | *Demanem als alumnes que revisin la seva producció, atenent a la planificació inicial (considerant la situació comunicativa, els objectius previstos,la tipologia de text, la informació que volien transmetre, l’ ordenació de la informació, l’adequació del vocabulari, la correcció lingüística, etc.)* |  |  |  |  |
| 17 | *Deixem temps a l’aula per revisar els exercicis escrits que s’han fet.* |  |  |  |  |
| 18 | *Lliurem algun instrument perquè puguin revisar de manera autònoma les seves produccions.* |  |  |  |  |
| 19 | *Fem valoracions amables de les produccions dels alumnes i els encoratgem a millorar-les.* |  |  |  |  |
| 20 | *Posem en comú algunes produccions dels alumnes i hi reflexionem.* |  |  |  |  |
| 21 | *Demanem a alguns alumnes que expliquin oralment a la resta el procés que ha seguit en la producció del seu text escrit.* |  |  |  |  |
| 22 | *Demanem a alguns alumnes que proposin a la resta de companys una activitat del mateix tipus, tot variant el receptor, l’objectiu, el punt de vista,...* |  |  |  |  |

|  |  |  |  |  |  |
| --- | --- | --- | --- | --- | --- |
|  |  | 1 | 2 | 3 | 4 |
|  | **COM AVALUEM LES PRODUCCIONS ESCRITES** |  |  |  |  |
| *1* | *Fem anotacions perquè els alumnes millorin algun apartat. Un cop millorat, posem la nota.* |  |  |  |  |
| *2* | *Utilitzem signes convencionals per marcar diferents tipus d’errades.* |  |  |  |  |
| *3* | *Posem la nota tenint en compte tot el procés i no només el producte final* |  |  |  |  |
| *4* | *Comentem els resultats individualment.* |  |  |  |  |
| *5* | *Reorientem les noves activitats a proposar tenint en compte els resultats generals.* |  |  |  |  |
| *6* | *Valorem la correcció ortogràfica i morfosintàctica.* |  |  |  |  |
| *7* | *Valorem l’adequació del text* |  |  |  |  |
| *8* | *Valorem la coherència i cohesió del text.* |  |  |  |  |
| *9* | *Valorem la riquesa del lèxic emprat.* |  |  |  |  |
| *9* | *Valorem que s’ajusti a les característiques de la tipologia textual demanada.* |  |  |  |  |
| *10* | *Valorem la presentació: marges, cal·ligrafia, disposició del text,...* |  |  |  |  |
| *11* | *Valorem l’interès manifestat de superació en la pròpia millora de l’expressió escrita.* |  |  |  |  |

Una vegada estudiats en grup els resultats de la graella, l’equip de professorat pot plantejar-se les preguntes següents i arribar a acords:

* Quines de les estratègies esmentades treballem a les aules?
* A quines àrees, principalment?
* Quines no treballem prou i podríem incorporar?
* Quines considerem prioritàries? (Es recomana triar-ne algunes, ordenar-les i planificar-ne l’aplicació).
* Com i quan les aplicarem?
* Com avaluarem les noves actuacions? Quan ho farem? Qui ho farà?